Anne Baastrup (SF), 1998-10-20:
SF støtter princippet om afkriminalisering af prostitution.
Der er ikke nogen grund til at have en straffebestemmelse, som ikke bruges.
Og der er ingen begrundelse for at have en bestemmelse, hvorefter mennesker, der er placeret helt i bunden af samfundet, oven i købet kan straffes efter straffeloven for deres forsøg på at overleve.
Men vi skal være opmærksom på, at den her afkriminalisering ikke i sig selv vil indebære, at forholdene for de prostituerede vil blive forbedret.
Det må vi gøre os
helt klart.
Forvaltningen af politivedtægtens bestemmelse om ophold på gaden forsvinder jo ikke ved denne her afkriminalisering.
Og det er jo sådan, at denne bestemmelse nogle steder bruges i flæng til skade for de prostituerede.
Men der skal ingen tvivl være om, at SF støtter denne del af lovforslaget.
Et problem, som ministeren også er inde på, er de socialpolitiske instrumenter, der nu er sat i gang.
Disse skal vi have videreudviklet.
De forskellige forsøg, som vi via satspuljen har sat i gang for de prostituerede, det være sig bosteder for gravide narkoprostituerede, PRO-Centret, sluseprojekter m.v., skal vi have sikkerhed for bliver evalueret.
Og så skal vi arbejde ihærdigt for, at de gode resultater skal indsættes enten i serviceloven eller i en anden lovgivning, som vi nu kan hitte på.
Det er SF's klare mål nu, hvor dette lovforslag er sat på dagsordenen her i Folketinget, at arbejde for, at vi fastholder Folketingets interesse for området, således at vi, når forsøgene er færdige, faktisk holder fast i, at det er et socialt problem at være prostitueret.
Sagen er nemlig den, at indsatsen for at støtte prostituerede er ganske ujævn.
Det er ikke helt rigtigt.
Det er en meget ujævn indsats, der har været gjort for de prostituerede, og det er meget ofte, fordi vi af en eller anden grund har haft sagen på Folketingets dagsorden.
Så får vi en interesse for det, så finder vi nogle penge, så forsvinder interessen, og så forsvinder pengene også.
Det er jo også meget det, der er karakteristisk for vores socialpolitik: for dem, der er rigtig på spanden, for dem, der har det rigtig dårligt, dér er det forsøgsprojekter og ikke noget vedvarende.
Derfor skal vi holde fast i, at vi har en justitsminister, der siger, at prostitution som regel er et socialt problem, og at indsatsen mod prostitution kun kan ske, hvis vi får en kontinuerlig udvikling.
Hvordan vi får det gjort, hvad det er for nogle initiativer, der skal laves, har jeg ikke helt styr på endnu.
Jeg vil derfor opfordre Retsudvalget og for den sags skyld også Socialudvalget til, at vi i fællesskab holder en høring, meget gerne en intern høring, hvor de fagfolk, der i øvrigt kender til området, får mulighed for i fællesskab med os at diskutere, hvordan vi kommer videre, således at vi hele tiden holder fast ved den socialpolitiske dagsorden.
Den anden del af forslaget er kriminalisering af kunder til prostituerede under 18 år.
Forslaget skal ses bl.a. på den baggrund, at det er en forpligtelse, som vi har til at gennemføre børnekonventionen.
SF støtter også den her del af forslaget.
Men vi skal ikke være blåøjede.
Bestemmelsen bliver utvivlsomt vanskelig at forvalte for politiet og vil næppe på kort sigt være andet end et signal om, at kunderne selv har et ansvar.
Jeg har også forstået på debatten blandt gadearbejderne, der kender til denne her gruppe af prostituerede, at de er lidt usikre.
Men i og med at vi holder denne her interne høring, så ville det jo også være en god idé, at denne her gruppe af folk, der arbejder med den her del af de prostituerede, også kommer ind i diskussionen, således at vi får en fælles forståelse af, at den her lovgivning laves kun med ét mål, nemlig at sikre de unge prostitueredes vilkår og sikre, at de ikke holdes fast i en dårlig udvikling.